छात्राओं ने दी डांस और अभिनय की प्रस्तुति, मुग्ध हुए दर्शक
शासकीय उच्चतर माध्यमिक स्कूल पुरानी सदर के वार्षिकोत्सव में छात्राओं ने रंगारंग सांस्कृतिक कार्यक्रमों की प्रस्तुति देकर मौजूद अतिथियों और दर्शकों को मंत्र मुग्ध कर दिया। कार्यक्रम में देवी आराधना, राजस्थानी शैली के घूमन नृत्य, चल जा रे नटखट, बेटी बचाओ, ओ री चिरैया, भरतनाट्यम शैली में वंदे मातरम् गीत पर डांस की प्रस्तुति दी। इसके अलावा पर्यावरणीय समस्याओं, भ्रूण हत्या तथा बेटी बचाओ विषय पर प्रहसन भी किया गया। दुखिया धोबी विषय पर हास्य प्रहसन की प्रस्तुति भी दी। छात्राओं ने कव्वाली और गीतों की प्रभावशाली प्रस्तुति देकर लोगों की वाहवाही लूटी। कार्यक्रम में मौजूद नरयावली विधायक प्रदीप लारिया ने स्कूल में जगह की समस्या दूर करने के लिए विधायक निधि से एक कक्ष तथा इसके लिए फर्नीचर देने की घोषणा की। छावनी क्षेत्र के लिए एक पानी का टैंकर भी विधायक निधि से स्वीकृत किया। सांसद प्रतिनिधि सुधीर यादव ने स्कूल के लिए शुद्ध पेयजल के उपकरण और किताबें देने की घोषणा की। कार्यक्रम को कैंट सीईओ विजय कुमार नायर, डीईअो आरएन शुक्ला, कैंट बोर्ड उपाध्यक्ष शेखर चौधरी, डॉ. प्रमोद चौकसे ने भी संबोधित किया। कार्यक्रम में स्कूल के सबसे वृद्ध विद्यार्थी मनोहर लाल मौर्य 89 वर्ष तथा 85 साल के पन्नालाल पटेल, स्कूल भवन निर्माण में सहयोग के लिए नाथूराम पटेल, गिरीश कुमार मौर्य और कुंदन लाल बंसल का सम्मान किया गया।
hin_Deva hin_Deva